
Nyomtatási paraméterek hatása 17-4PH rozsdamentes acélból szálhúzásos technológiával előállított próbatestek mechanikai tulajdonságaira és szövetszerkezetére

Kulcsszavak: Filament; Debindelés; Szinterelés; Polimer kötőanyag; Zöldtest
Jelen kutatásban szálhúzásos additív technológiával különböző nyomtatási beállításokkal készültek próbatestek magas fémpor tartalmú filamentből. A kutatás célja, hogy meghatározza a nyomtatási paraméterek és stratégiák hatásait a próbatestek mechanikai tulajdonságaira és szövetszerkezetére. Szakirodalmi áttekintés alapján a megváltoztatott paraméterek a nyomtatási sebesség, a rétegvastagság és a kitöltési orientáció voltak. A kísérlettervre alapozott nyomtatásokhoz Craftbot Flow IDEX XL típusú nyomtató és BASF gyártmányú Ultrafuse 17-4PH martenzites, korrózióálló acél tartalmú filament került felhasználásra. A próbatestekből a kötőanyagot nyomtatás után egy speciális eljárás távolította el, majd a teljes értékű fémalkatrészek előállítása érdekében magas hőmérsékletű szinterelés következett. Az így elkészült próbatestek mechanikai vizsgálaton mentek keresztül, továbbá a próbatestek szerkezetének elemzését pásztázó elektronmikroszkópi és konfokális mikroszkópi felvételek segítették. A kapott eredményeket kiértékelve meghatározásra kerültek a legoptimálisabb gyártási paraméterek, valamint összefüggések a szilárdság és a nyomtatási paraméterek között.



